p. 95

Nicolaus de Rocca clericus

Epistolae

75

… et … fratribus, Nicolaus de Rocca clericus cum solaminis oblatione

salutem.

Genitoris vestri meis nuper auditibus ex relationis singularis occursibus

denuntiata translatio in amaritudinis horrida monumenta me transtulit

et in me pacis intrinsece munimenta percussit, dum dolendam caritatis

defalcata materia peremptorii tradit accidentis effigiem, et curarum,

forsan aucta sub facie diminutionis, occasio demonstratur. Sane doleo,

quod dolus mortis morsus, vobis enixe dispendium, patris in vobis vacuavit

officium et cum, dum parentis ymago subsisteret, feliciter ageret negotiatio

filiorum, iam unitatis occubitu, concordi ternario diminuto, cure

p. 96

succedit binitas, quam sub unitatis amore trinitas levius fortassis et cautius

substinebat. Rursus vobis et mihi revera condoleo, qui eum, quasi

numero filiationis adiectus, patrem rebar ingenitus et, eum patrem honore

denominans, agebam sub speculo caritatis votum ad ipsum quodammodo

genitivi. Verum cum agatur sors hominum in incertum et pater ipse

laborum cesserit detrimentis, vos vobis queso sobria consolatione consulere

nec innovare lacrimis funera mortui, sed viventem in secula pro mortuo

gratiam exorare, Cui qui moriuntur et excidunt vivunt eternaliter et resurgunt.

Et cum moris sit mortuis vivos propinquitatis estimatione succedere

ac numerum casuum viventes interea suscitare, me, volo, vobis in fratrem

sumite ac locum vobiscum amodo tenere tertium estimate, ut una sit

vobis et mihi semper caritas, unus amor. Sed illud habeo ad vos in orationis

textura precipuum, ut cum non caro dumtaxat, sed perfectio debite

caritatis nomen fratrum, sub votorum compta temperie et unanimitatis

convenientia, in fratribus fateatur. In illam oro semper in omnibus dirigatis,

ex opere unionis, concordiam voluntates, in unum vitam, sicut olim,

ducendo domesticam et rem communem ut propriam observando, quod

ego fratris nomen a vobis proinde adoptare commonear, in quo vobis aliquando

forte poterit complacere. Ad quod vos, domine B., quem spiritus

agit cum etate maturior, affectu maxime deprecationis invito, ut sic maturitatis

ex vite regula placida in vobis eluceat habitudo, quod in me circa

vos opinionis obvie triangulum non inspectem. Volo namque ut tu, F., fratrem

tuum patrem existimans, tam cura omnium, quam honore ipsius,

sicut me umquam diligis, votum semper in omnibus et vivendi regulam

imiteris. Ad hec, cum una vobis suis honoranda meritis domina …, non

matrona remanserit, immo mater, utrumque deprecor, utrumque contestor

et obnixius interpello, quatenus illo sibi honoris nutu efficaciter deferatis,

illa apud vos gaudeat caritate, qua, patre utinam vestro superstite, letaretur,

cum id vobis vocem honoris adaugeat et amor id exigat patruelis. Ego

enim ipsam in matrem mihi habere propono dum fuero et filialem ad eam

gerere caritatem. Et cum nunc Romana vacet ecclesia, propter quod omnes

inutiliter, immo dampnose potius, in curia moram agunt, providi, si,

p. 97

sicut credo, ecclesie domini provisio differatur, in isto ieiunio vos videre si

potero, ut negotiis communibus minus bene vagantibus simul utilius disponamus.

Ex quo volo et rogo, dum mihi conveniens extimo et expediens

deprehendo, ut aliquid de anno instanti de redditibus magis ad extalium

non tradatur, quam erunt victualia communibus usibus oportuna. Rogo

etiam ut circa curam equi mei, curam propensius impendatis. Ita quod si

eum me ad adventum meum habere fortassis oporteat et duxero requirendum,

ipsum habere valeam sicut vobis duxero tractu temporis nuntiandum.

76

Domino reverendo et benefactori suo Iordano cardinali, clericorum

suorum minimus Nicolaus de Rocca cum subiectionis voto se ipsum.

Innumeris circunventus angustiis ex obitu quondam avunculi mei,

quem – dum considero Iob sedentem in sterquilinio, Iohannem exurientem

in heremo, succumbentem Herodis gladio et Christum in cruce pendentem,

nichil est mihi tam asperum, tam amarum quod mihi protinus

non dulcescat – mihi mors insidiosa subripuit. Nichil in mente fere, dum

p. 98

cogito, quid scribam vel loquar invenio; nil mihi dum revolvo turbate dispositionis

intrinseca, quid inveniam preparatur. Posuit namque me Dominus,

manus cuius in gravitate me tetigit, quasi calamum radice iam

tenuem, et velut arundinem trepidantem, cuius flatus imperium aggravavit,

dum in dimissis mihi parvulis, quos sub onere pupillari – pubertas nescia

secum stare conveniret – videns, merore percutior, et perplexus officiosa

confodior passione. Profecto cum humane felicitatis asperitas me,

velut hostem, valida persecutione pupugerit et carnem meam, usque ad

animam transiens, vulneraverit, nisi, pater, spiritum in speculo vestre

benignitatis attraherem, nisi in spe vestri solaminis respirarem, tanquam

vagus et confractus obruerem, et, velut in lubrico pes errans obliquansque

dilabitur, desilirem. Queso itaque, benefactor et domine, manus meas solutas

irritamento fortuito compago solite compassionis et gratie vestre confibulet

et confirmet mee pusillanimitatis occiduum, vestre gratia voluntatis.

Et cum rerum laboriosa susceptio, que mihi ex novitate casus incubuit, me

tamdiu retardaverit, more diutine, supplico, patientia vestre benignitatis

indulgeat. Et, si placet, in me squalentem animum, litteris vestris mihi

felicitatem vestri status agentibus, per … latorem presentium, roboretis.

Ego vero, pupillorum meorum negotiis ordinatis, quos vestre protectionis

auxilio dedicavi, nedum nutricis mee, officium vestre repetam mansionis.

78

Nobili viro … cognato et …, uxori eius, sorori suis Nicolaus de Rocca

salutem et amorem.

Credebam vos mores novos cum tempore in melius induisse, ut nequaquam

delectaret vos, me more solito absente, silentium, sed saltem mihi

p. 100

domestica litteris notaretis. Sed video quod clausit Dominus ora vestra,

dum nec super negotiis meis ipsorum partium et fratrum puerorum meorum

aliquid mihi descriptio vestra disseruit, nec de statu vestro condescendistis

mihi hucusque aliquid nuntiare. Sane non indigne conicio me

deceptum, quod tam super meis quam fratrum meorum negotiis frustra

vobis confisus incubui, cum sub negligentia vestra, sicut credo, depereant,

et status ipsorum sub vestra incuria depravetur. Puto namque sic negotia

ipsa prave procedere, tam infeliciter gubernari, quod propterea forsitan

mihi qualitatem ipsorum et statum describere dubitatis. Sed etsi cetera vel

oblivio vestre voluntatis obsorbeat, vel defectus pretereat rationis, saltem

statum processumque D. fratris mei, ac qualiter agat aut studeat, semel

et puerorum vitam mihi describere potuistis, ubi tanta nobis offertur copia

nuntiorum. Ego autem, cui sufficit quod sospes vivo per Dei gratiam, hiis

diebus vobis ulterius scribere non delector, cum sentiam vobis sufficere, ut

absim procul a patria, nec vos litterarum stimulem actione. Deus vero

omnipotens mihi queso sit facilis ut aliquando partes ipsas videre valeam

et mihi ac fratribus meis et utrorumque negotiis cautius providere.

79

… cognato suo Nicolaus de Rocca.

Preter instructionis novitie documentum, credo circa incumbentia mihi

negotia puerorum fratrum meorum te esse sollicitum, et circa ipsorum

curam, que a meis dependet studiis, vigilare. Sed cum locorum longa distantia

mihi negotiorum ipsorum et status etiam notitiam interdicat, et quid et

qualiter cum eis agitur scire me nuntiorum raritas non indulget.

Volo et rogo ut, sicut umquam me diligis, circa pueros ipsos et eorum

negotia, omnem quam status eorum qualitas exigit diligentiam studeas

adhibere. Inter cetera quidem volo ut, pueros ipsos apud Pontem Curvum

p. 101

frequenter personaliter visitare procurans, Dominicum studio litterarum

Neapoli insistere statuas, cui volo de redditibus meis aversanda necessaria

in studio, sicut congruet ministrari. Cupio enim ut, per longa tempora,

sicut ei Dominus gratiam indulgebit, in canonico iure proficiat, ita quod

rationem anime augeat in eo iuris suffragium acquisiti.

80

Eisdem idem.

Retulit mihi I. fore vos sospites, et te M., Domini miseratione, pregnantem.

Dum igitur, quoniam sterilem Dominus te respexit et Marie

filius filiorum sorte forte te statuit non carere, letatus, quantum humanarum

rerum felicitas exigit, et sobrius, in utroque peto et volo de tua plenitudine

per aliquem huc quam citius profecturum verbo vel litteris reddi

certius. Valete in Domino.

81

… cognato et … uxori eius Nicolaus de Rocca.

Gaudeo vos sospites vivere, et in mea letari vos cupio sospitate. Ecce igitur

p. 102

…, lator presentium, ad vos status mei per Dei gratiam prosperi veridicus

relator adveniat, qui ad me vestri gratus nuntius precucurrit. Vos igitur

moneo atque rogo, quatenus iugum istud domesticum, cuius – sicut audio,

quod olim non credidi – asse premimini, prudenter ad breve tempus et laudabiliter

sustinentes, corde benivolo adinvicem vivere studeatis. Intentionis

etenim mee est, si dominus B., pater vester, cursum vivendi taliter sicque

vobiscum steriliter non relinquat, vos in parte, ab eo, si volueritis, segregare.

82

Cognato Nicolaus de Rocca clericus.

Scripsi tibi aliquando et consequenter ore tenus replicavi ut illi puelle

de Rocca G. nomine conferres ad victum aliquid, ne ego saltem apud

Deum ex patrato commercio demererer. Sed tu verbum meum taliter

observasti ut nec eam etiam respexeris potum aque sibi in auxilium exhibendo.

Nunc autem licet, ut audio, peperit puerum, tu tamen circa eam et

natum eius parcitatem solitam non omittis. Profecto deberet te conscientie

tue pudor arguere super hiis que ex tanta avaritia commisisti, cum

debuisses de bonis propriis illi amore mei aliquid erogare, etiam si de

bonis meis aliquid non haberes. Videas ergo qualiter circa id honori meo

hucusque detuleris, cum debuisses puerum ipsum extra villam Sancti …

ad tergendam meam infamiam mittere nutriendum, ut notam criminis

evitarem. Volo igitur ut si de honore meo est aliqua tibi cura, eidem G.

pro se et filio necessaria de bonis meis faciens ministrari, puerum ipsum

sicut tibi videbitur extra dictum locum in aliquo remoto loco caute facias

enutriri, ita quod saltem affectum ad me dirigere videaris.

87

Respondet Nicolaus de Rocca pro archiepiscopo Salernitano Nicolao de

Sanctis.

Amicorum fidenter lentitudinem etc.

89

Responsio Nicolai.

De navis alte visceribus non segniter assuete per equora, cuius nomen et

vela tumentia littere sophista subticuit, vel nauta sibi conscius subornavit,

mihi nuper salutationis amice dulciloquia patuere, que triplici munita suffragio,

mittentis favore sunt placida, venustatis sue gratia sunt amena et

ratione temporis eo sunt affectui coaptata libentius, quo, sub gratis anni

novi primiciis, quibus fortunata censentur hinc inde munuscula, concordius

occurrerunt. Sed non sunt hec otiosi rhetoris verba que audio, non

p. 109

sunt tediosi opera que videntur, nisi forte ut alter, quem Cato descripserat,

nunquam minus otio marceat, quam cum cernitur otiosus, vel potius nobilis

fiat lucta cum tedio, ut tam exquisitas tam consonas suadelas ipsa, que

celari non potest sub modio, prestantis ingenii plenitudo restagnet. Ea

quippe libenter intueor, dum variis floribus ornata conspicio, dum hodie

commetior presentata. Sed si fas esset, absque dicti huius iniuria, vultum

Petri abducere et negatorium supinare responsum, eligerem satius avari

nomen incurrere vel timidi titulo circumscribi, quam liberalem me ibi

verbis ostendere, ubi facti habilitas exhibet impotentem ibique titillare de

viribus, ubi forte succumbere de necessitate contingat. Exigitur quidem

res magis iocunda quam facilis, dum, mercator locuples erectus ad grandia,

disceptare mecum videtur velle de mercibus, quarum mihi notitia

deficit et possessio non subservit. Desinat igitur, qui mecum mercari desiderat,

res caras expetere, desinat commercia pretiosa tractare, illa dumtaxat

penes me iocalia quesiturus in arcula, que petrosa ruralitas conficit et ariditas

montana producit. Siquid igitur de fragmentis mense tam tenuis

pannosi cuiuslibet oculos mercatoris invitat, non id auri pondus accedere

credat in pretium, non vas nauticum in vecturam, sed in pera tantum et

baculo veniens vix que susceperit humeris baiulis suffectura confidat.

p. 111

93

Responsiva Nicolai de Rocca ad tres epistolas istas.

Digna laude salutis enxenia suaviter attulit triplex epistola quam recepi,

miranda tamen, quod, sicut in principio erat verbum, illis fuerint

adiecta curriculis, quorum, cum dicantur ad aliquid, neutrum in recipiente,

protinus ad convertentiam, decurrebat. Quod autem nominis mihi titulum

alterationis minio rubricavit obstupui, ne, cum sit substantia susceptiva

contrarii, vel aliter forte quam debeam, vel aliter quam carus meus

forte voluerit, apparerem. Non sic, non sic Capuanus accessit alteritate

capatus, quin potius totus idem, sicut erat in principio, nunc et semper

apparuit: clarus opere, clarus verbo, facundus orator et eloquens, cautus

mercator et locuples, pugnator strenuus ac virilis. Nec mirum sane si privilegio

tanto sit preditus, cuius indoles secus decursus aquarum cunabula

pretulit et in tellure genitiva prudentium naturalia nutrimenta suscepit,

sic nativis concreta potentiis ut ad doctrinalia quevis incrementa sit habilis

et ad forme cuiuslibet amminicula sit conformis. Cuius nobiles dotes

ingenii aquinose paludis humiditas vicina non adimit, nec decurrentis fluminis

scaturies nebulosa conquassat. Sed sicut eius impetus letificat civitatem

et arva restaurat, sic et incolarum mentes et animos nescio quo sapore

dulcedinis influit et inopina virtute humanitatis humectat. Nam licet

amico meo plura veterum oratorum specula luminosa preluxerint, sic

tamen ipsum, e proximo, predecessorum gratia disertorum et exempla candidata

concivium eloquentie sibi evocant successorem, ut eorum hereditatem

promptus introeat et nesciat non esse disertus. Illud tamen, quod

p. 112

telam triplicis mixture contexuit, perplexitatis tamen non modice recipientis

intellectui presentavit. Voluit forsan oratoris officium dictione persuadere

multiplici, ut auditoris animus, quasi victus tam mulcebri suadela,

quiesceret, etsi respondere conaretur, ad varia redderetur responsione

varia circunventus. Vel si cautelam mercatoris assumpsit, voluit forte multiplicitate

mercium oculos emptoris allicere, ut, dum placeret utralibet,

negotiantis redderet suppellectilem cariorem; vel voluit potius miles triformiter

ad bella consurgere, ut se triplici clipeo tueretur ab ictibus, aut

tribus iaculis, dum vitari nequirent singula, finaliter triumpharet in hostem.

Sed quid ego de huius triplici genere missionis, dum integritas mittentis

attenditur, colligere valeo nisi simplicis amoris affectum? Pro quo,

si vis innumera facienda, quid de tribus in una pagina directis epistolis,

nisi quod in uno vase triplex interpretum aroma transmissum? Pro quo triplex

genus referens gratiarum, ut vera sint interpretis prima indicia, que

dierum sequentium donaria promiserunt, pagina presens sub ea sponsione

transmittitur, quod a successiva missione similium occupatio me retrahet,

non voluntas.

98

Domino episcopo Calvensi suus Nicolaus de Rocca.

Credo quod apud vos presbiteri B. de … devoti vestri devotio tanta

favoris adeptione convaleat, ut in assequtione voti sui, pro quo supplex ad

vos rogator accedit, sine mediationis alterius sufficiat interventu. Sed quia

solet interdum duorum congeminata precatio vires negotii prosecutioni

adicere et mereri celerius quod unius forte singularitas nequivisset, pro eo,

qui totus est meus, ego, qui totus sum vester, preces meas vobis affectuose

persolvo, ut, utrumque nostrum obligantes in altero, super collatione

decime, quam gratiose dudum a vobis preco devotus predicat sibi factam,

litteras, sigillo vestro munitas, testimoniales ad temporis futuri memoriam

sibi, meorum contemplatione precaminum, liberaliter concedatis.

100

Respondet Nicolaus de Rocca … abbati Casinensi.

Inter lectionarios actus mixtosque georgicis, verborum nobilium fabrica

mihi nuper oblata comparuit, que licet ex illustris carentia tituli nomen

opificis generosa supprimeret, cursim tamen inspecta demulxit oculos, et

quod indago primitiva celaverat cogitationis attente distinctio revelavit.

Vero preter illa mentalis iocunditatis insignia et laudis ample preconia,

que operis ipsius materia compacta promeruit, preter illa festiva congaudia

devotionisque tripudia, que extremorum considerata inedia requirebat,

nescio cur defectivus depingitur animus, qui cacumina montium celsa circumeans,

qui inter mundane concertationis anfractus, aerea contemplatione

supervolans, didicit alta cognoscere et magnanimiter ad humilia se

p. 119

inclinare. Solent enim animi terrenorum actuum infimitate vel infirmitate

depressi ardua difficile petere, sublimia tarde conscendere; sed cum

mens elevata et assuefacta cum superis descendit ad infima, humilia respicit

et alta a longe cognoscit, quod est nisi grande misterium acquisite

humilitatis et gratie, quod nisi signum magnanimitatis et innate prudentie,

que magna novit temperare cum minimis et conferre mediocria cum

utrisque. Nescio quoque cur ego, cuius velut telas texentis aranee voces

sunt tenues et facta fragilia, fantastice laudis attributione perfundar, que

si talia sunt subiecta qualia predicata permiserint, dum facultatis pannose

rudimenta discutio, dum exilia virium fulcimenta titillo, in appellatione

attributa tam ardua, que patris et domini lingua dulcisona confluit, non

subsisto; nisi forte, minus mihi credens quam aliis, de me ipso de plenitudine

calicis verbalis inhebrier et pennis adulteris volaturus insultem;

sicque loqui volendo balbutiam, et presumendo volare dedalicis ausibus

demergar in aquis. Quicquid tamen sic parere summonitus, temptavi

favillulam, si qua ingenii lateret in cinere, manualibus incitamentis et flatibus

hinc inde discutere. Sed quantumvis labore commota perstreperet,

dum ad ipsum modicum nutrimenti, quod ante suffuerat limpitudine iam

longa, commarcuit, ad succedentis flamme limpitudinem non pervenit,

rudibilis autem more, qui non nisi punctus ductoris obsecundat arbitrio,

ad stimuli vestri volui lenimenta devotus assurgere, ut si via recta qua placeat

deambulare non valeo inter imperitiam et desuetudinem hebetatas, ex

tempore prona, queso, voluntas inedia compensetur.

103

Domino abbati Casinensi … Nicolaus de Rocca.

Qui sarcine pretiose depositum, compensationis subalternate particula,

iam extenuasse credideram, nova mihi subito genera debitorum cumulata

conspicio, dum instanciam caute petitionis incumbere et opinate propositionis

emergere adversus me conspicor actiones. Astant enim duo mihi

simul creditores ad ostium, quorum, dum alter obtenta iam repetit et alter

prudenter evocat obtinenda, uterque gratus, uterque fit placidus; sicque,

dum in confitentem nulle sint partes iudicis, cessare videtur causa certaminis,

ubi certis inditiis utriusque propositum acceptatur. Porro dum primus,

in vase cohopertorium non habente, quod apud veteres censebatur

immundum sue munditie sueque sinceritatis panderet argumenta, sic aromatizans

odorem dedit, et quasi alabastro fracto replevit unguenti fragrantia

domum totam ut, si evangelizantis hospitis presciri potuisset

adventus, non solum fas fuerit aures amicis vocibus foresque clamoribus

aperiri, sed sua venustate conspicuus suaque relatione conceleber, palmali

dignus fuisset oliva, dignus osanna pio. Sed solent antiqui non dico zelotypi,

quibus zeli typus inhereat, sed quibus inardeat typi zelus, illud frequenter

ab aliis petere cuius ubertate circumfluunt, cuius se vident opulentia

preditatos, ut, dum rerum indigentiam ficte simulant, petentium

extraneas inquietationes evitent et vota rogantium prudenter obtundant;

de quorum numero is est forsitan, ad quem sermo dirigitur, qui, naturalibus

bonis et acquisitis, hinc inde tripudians, quod petit intus habet. Vix

p. 123

[…] ad hec prima contio, que audientis errare iudicium non sinebat, finalis

clausule munimenta contigerat, cum de competitoris facie, complexionis

amoto pessulo, preruptus est nexus et ordo signaculi, ut de fecunditatis

interne deliciis recreanda compages sensuum ulterius pasceretur. Sed ut,

salva veritate, non mentiar, aquam sapientie salutaris in tanta tunc copia

incluse phyale plenitudo transfudit, ut mittentis animam, operationis triplicis

nobilitate dotatam, sua prelucidadyafanitate monstraverit, que tanquam

virtutis superioris exemplum, per intelligentiam, cuius est efficax

instrumentum, superiora disiudicet, et per se, cum sit causa sensibilis corporis,

inferiora cognoscat. Hec, dum scientiam suam, que intellectibilis

operationis alimento ad essentiam suam completa reditione perducit et

supra se sciens intelligit et sub se debita consideratione discernit, felix illa,

que preter intelligibiles apparatus, quorum divinus intellectus est cognitor,

sic rebus exemplificatis irradiat, sic organici corporis rudimenta comprehendit,

ut cruda cibaria, sed profecto terrestria, virtute sit docta coquere

digestiva. Desiderabam ego, dum legerem stillas aliquas liquoris eiusdem,

temptantium more, sublambere, sed collegi firmiter quod aqua vestra nectarea

quanto plus bibitur, plus sititur; cuius saporem, quem alias pluries

sum expertus velut rem usualem et notissimam licet grandem in admirationem

non advoco, cum motus etiam superiorum corporum in tam solito

cotidianoque circuitu minus rebus insuetis et minimis admirer. Sed

illud denique stupore non caruit, quod de altitudine putei, in quo nunc

caro nunc spiritus multo potat in tanta temporis brevitate, in tanta pressura

curarum et meditatione circumvaga, haurire manus vestra copiose sic

potuit, ut ille fit subito que obtinere debuissent indutias ydrie replerentur.

In quo velut plenus usque ad summum fontis ore scaturiens puteus ille fore

presumitur, vel ingenium mirabor artificis, qui, federe facto cum tempore,

novit aquas educere suo tempore de profundis. Paratus igitur dulciloquis

vestris alludere que mandastis, licet non qualia vel quanta voluistis adimpleo

ut si aures et animos virtute propria iuvare nequiverint, visum saltem

finaliter teneatis amici. Abiectis limitibus ut factus pater plene iam cognitus,

de petitore possessor, liberaliter eroget quod rogavit, grate tribuat,

queso, quod petiit et libenter indulgeat quod lepide persuasit.

p. 124

105

Infra responditur. Signa etc., per Nicolaum de Rocca.

Signa dedit amoris et gratie dum familiares adduxit in medium mellifluus

omelista successus, argumentis quasi probabilibus innuens illum sibi

caritate propinquum, cui fiducialiter contingentia queque privata communicat,

nec prosperitatis sue vult e communione secludere, quem ad participium

lugubris compassionis invitat. Is etenim, dum tenere vite primordia

cursusque preteriti descripsit eulogium, dum querulus, vocibus colluctationis

humane, deplorat insidias, et succrescentes ex tempore turgentis pelagi

fluctuatione procellas trenica recitatione proclamat, prius reddidit, si non

fallar, suos, audientibus mente mirabiles, quam voce miserabiles, ululatus.

Stuporis enim validi causa cepit ab invitato subrepere: cur alios ad condolendi

commercia, cur invitet ad lacrimas, qui dolorum novit causas allidere

artisque mirifice linteis lacrimosos lugentium oculos desiccare? Cur de

modica fluctuum inundatione conqueritur, qui navalis exercitii ministeriis

assuetus, ventorumque sufflantium peritie non ignarus, gubernator eximius,

imminentia quoque naufragia superavit? Cur medicinalis antidotis, pro

pudor, implorare videtur auxilium, qui sinthomata novit illico disiudicare

pronosticus et egritudinis causas et merita theoricus previdere? Si, sororis

pratice fulcimento predives et condimento circumfluus, ut nedum ad morbos

cretica consideratione curabiles, sed ad illas profecto discrasias, quas nec

p. 125

herba nec malagma sanavit, pigmentis stipata salubribus eius exuberet

apotheca? Mirum quoque quod strenuus agonista leves in turba certaminum

et frangores annumerat et labores ultronea contraditione fastidit, qui suave

portavit ab adolescentia sua iugum, sicque suscepit avidus a iuventute doctrinam,

quod usque ad canos scientiam prosecutus invenit; qui sic a primis

cunabulis athleta probatur dimicasse fortissimus, ut, ad viriles annos et

robur adductus, collo callosis indurato virtutibus, iam parvas sarcinulas

robustus irrideat et manus gerens doctas ad bella prelustria, cum rebus

minimis velle contendere dedignetur. Hoc enim inter beneficia collata mortalibus

edidit natura precipuum, ut inter erumpnas innumeras, consuetudo,

que rebus solet afferre constantiam, adversorum profecto fieret accidentium

molumentum. Sed, o vilis generis humani condicio, que postquam

excoli manibus terra cepit, postquam, ut fabulosa seu vana susurrat opinio,

etas aurea prima preteriit et saturnia de terris recessit ad superos, numquam

sincera bonorum sors ulli concessa viro, nulla legitur sincera voluptas. Tot

enim amaritudinis aconitis, prosperitatis fellea dulcedo respergitur, ut

neminem regularis hic error excipiat, qui secum ex aliqua parte non litiget

et cum qualitate status proprii non rixetur. Hoc dum accidere video, nescio

si ficta passione, celicolis, hoc si, ut audio, illius audet pectus attingere,

cuius ut adamas et silex est facies, cui frontem eneam dedit Deus, qui elegit

in arduis, ut aquila, nidum suum, quid dicam aut faciam, pauper ego, cuius

in laboribus a iuventute tempus emarcuit, cuius adhesit anima pavimento?

Cogor igitur potius pati quam compati, et more matrone debilis, que funereis

aggregata conquestibus, ex casus alieni simulacro, quod instantis acerbitatis

tunc pandit occasio, dolores crebro sopitos exaggerat et singultuosis

luctibus proprias impellitur ditare querelas, lacer exulo et perditi temporis

dampna ploro. Frustra igitur nec ridicule, nomen illi medentis appenditur,

qui membrorum omnium debilitate depressus, in mediis fluctibus languet

horribilis, et importunus ab aliis medicamenta mendicat! Vos itaque, bone

pater, qui de rore celi, per intime contemplationis obtentum, benedictionis

superne continua fomenta suscipitis, et de terre pinguedine per activorum

utilia experimenta contractuum, ubertate referta cellaria possidetis, merces

p. 126

vestras ut fructu redeant multiplicato distrahite, at, cum presto vobis in

tempestate sit portus, post labores vicina tranquillitas, post timores annexa

securitas et proxima consolatio post dolores, qui nostis tempora debita partitione

distinguere rerumque vices temporibus adaptare, quid nobis et aliis

magis expediat providentes, iacentis in luto servuli, qui magis sentit in hac

parte quam loquitur, mementote.

106

Abbati Casinensi Nicolaus de Rocca.

Recentis iacturam vulneris, quo de adverse fortune pharetra prosiliens

nuper sagitta me pupugit, vel verius, casuales eventus exuperans et pro

voto permutans, divina visitatio me correxit, credebam vobis maturius

querula propositione detegere et doloris acerbi molestias latius aperire, ut

a vobis experte multipliciter medicine consilia languor assumeret et tristitie

nebula, de perdita parte corporis genas obducens, sacro vestri solaminis

lintheo tergeretur. Sed inter lacrimas hactenus amaricatus obmutui, cum

loquendi facultas ad verba mihi parca tenacitate succurreret et dictionis

lepide fluvium singultus obstitia prohiberent; dato iam itaque tempore

luctui, quod volo, pater, et debeo vobis devotione me solita recommendo.

Cumque, domine, magister Aymo de Pontecurvo, lator presentium,

verba, quorum vobis in urbe si bene recolitis me nuntium fecerat vive

vocis, utile sibi credat per litteras iterari, ad preces eius, quas obaudire non

debui, preces adicio, ut quod honori vestro et negotii qualitati conveniens

sanctio vestra decreverit fieri faciatis.

p. 127

107

Magister Nicolaus de Rocca scribit … abbati Casinensi et ei exenniat

columbos.

De archa tenui species animalis, simplicitatis amica, transmittitur, cui

satis est invenire quod sapiat, etsi non habeat obtinere quod redeat. Hec,

cum accedere crederet aquose prede stipata collegio, ut, quod per se ferre

non poterat, religioni sancte per comitem responderet, tota nocte frustra

laborantes expectans, dum nichil eos cepisse comperit, sola venit.

108

Reverendo in Christo patri domino P., domino et benefactori suo venerando

archiepiscopo Salernitano, Nicolaus de Rocca.

Ex verborum rerumque fasciculis, quos vel votis possessio tenuis applicat,

p. 128

vel pannosa suppellex usibus habili circumductione substernit, retributoria

nequeo munimenta distinguere, vel que ad nominis vestri laudem

ore prolata sufficiant, vel ad honoris incrementum opera soluta succedant.

Dum enim vobis, ex veteri, sponte me traditum et de turba discriminum

successive redemptum, immo continuata temporibus gratie vestre profusione

complutum, tam grata quam debita meditatione commemoro, quid

extremo vobis de me solvi iam valeat, vix habetur, nisi creditoris advocem

in retributione subsidium, cuius manus, actibus assueta beneficis, nec

debilitatur ex tempore, nec, ut credo, consuetudine fatigatur, quin debitoris

insufficientiam suppleat et gratitudinis fulcimenta non reparet, ubi

affluentia crediti superstagnat. Vivo igitur, ut hactenus, in spe vestra et,

qui maiorem spiritus mei partem, salva reverentia superum, a vobis precario

usucapione possideo, cupio devotus et anxius ut de prospere vite vestre

successibus, quam mihi multisque perutilem clementia divina servavit,

cupientium corda semper in melius placida iocunditate letificem et rumorum

gratifica conspersione restaurem, quorum, cum magister Aymo, lator

presentium, testis dudum veridicus et gratus relator accesserit, quamquam

mihi carus, ex hoc reputatur est carior, quod benignitatis vestre, preco non

tepidus nominis vestri – quod vivat in tempora! – sepe mihi similacrum

presentavit, qui a vobis, retransitivis aspectibus, ex devotione quam gerit

censendus acceptior, ex meorum comitiva precaminum, si super hiis quidquam

adicere valeant, recommendationis queso suffragia mereatur.

109

… episcopo Nicolaus de Rocca.

p. 129

Audito quod venerabilis pater P. Salernitanus archiepiscopus, cui devotionis

et obsequii me fateor debitorem, per partes ipsas diebus istis inopinate

transierit, eius me tedet, in transitu visionis optate beneficio caruisse.

Cumque vix possit non amari quod placet, et libenter videri soleat quod

amatur, paternitatem vestram devotus exoro ut processus et reditus sui

tempus, quod consuevit de viris saltem illustribus vel vox famosa predicere

vel apparatusalicuius interiectio prenotare, cum ad noticiam vestram

pervenerit, mihi benignitas vestra queso prenuntiet, ut quod in aggressu

eius habere non valui, signo vestro, quod comparabitur muneri, obtinere

gratanter merear in regressu.

p. 130

111

Viris prudentibus et honestate preditis Rectoribus Casinensibus, Nicolaus

de Rocca quicquid potest servitii vel honoris.

Habet hoc proprium amicabilis sinceritatis integritas, ut amicorum

alter alterius onera subeat, nec reclamet si aliquando pungitur, sed cogitet

inferre que patitur et pati penset moderate quod infert. Sed habet

aliud adiacens pura dilectio, ut, si plus debito tangitur obviet, et si plus

concepto recipit illata nullo modo patiatur. Incidit hoc, si verum fatear,

patres, in vobis, dum abbatis vestri non observata collatio, quod cum

verecundia refero, a vobis causam dicitur habuisse. Frumentum quidem

abbas idem in Bantra mihi nec querenti nec instanti concessit, sed

concepta patris est decepta largitio, dum Rector ibidem residens collatum

frumentum asserit, mandatorum vestrorum auctoritate sublatum.

Quamquam igitur id receptori cedat ad dedecus, vobis, si dicere liceat, non

p. 131

cedit ad decus. Nec tantisper puerum obmutuisse credatis ut loqui nesciat

et, si negotii qualitas exigat, sue rationis inditia in publicum non producat.

Vos igitur, viri prudentes, preterita queso corrigite et sic culpam previam

providentie lavacro subsequentis abluite, ut penes me, qui totus

sum vester, de vobis in posterum materia querula non supersit.

112

Viro venerabili suo tamquam patri in Christo domino fratri I., Dei gratia

decano Casinensi, Nicolaus de Rocca clericus cum devotione, quod est …

Temptavi pridem, fortassis improvide, factus tamen in administrationis

vestre solenni contemplatione iam credulus, a vobis contra iniuriatores

meos de Sancto Georgio et alios ecclesie vestre, quam teneo, iurium

detentores, in voce levi leniter, nec minus humiliter, implorare iusticiam,

ne derisus, improbas iniurias passus esse prospicerer,

et commisse mihi cura iurium ecclesie, que vexatur, per mee villicationis

incuriam periret. Cumque, cui contradicere, sine rectitudinis lesione,

auctoritas vestra non poterat, mihi petenti iustitiam annuisset, nescio

p. 132

quid – post vestre commissionis edictum et litis, etiam per citationis

exordium, a delegato vestro procedentis, initium – intuitum gravitatis

vestre fefellerit, quidve – nisi «sic volo», «sic iubeo» – adversus me ritum

iudicii vestri, non minus subito quam mirabiliter, alterarit. Sub examine

providentie vestre, acceptionem, si dici liceat, invenio personarum. Profecto,

ut cum subiectionis more vos alloquar, ne putetis adeo me sub rerum

huiusmodi seu verborum palliatione desipere, quin sciam rectilineas, licet

non geometra, distinguere ac diiudicare, quandoque non astrologus, parallelos,

quantumlibet ego mihi vices illius censoris elegerim et in illius foro

consenserim experiri, quem adversarium rite mihi quodammodo rerum

qualitas offerebat. Sed nec hoc utique debuit credenti mihi iuris implicare

dispendium, cum, apud bonos mores, fore soleat in favoris acquisitione

devotio, et iudex equus etiam contra se subditos in iudicio patiatur. Aliter

etenim tam poli quam gentium iura languescerent, et leges, quod absit,

nugatoris inconveniens annotarent. Igitur dum, quia credidi, aperte ledor

in iuris iniuriam et quam verba promittentia iustum et commune iudicium

consequitur; conculcor sub ficta nova specie ferarum; nec audiri

mereor, multis calumpniis lacessitus illius super hiis. Suo tempore, contra

calumpniosos meos, in inferiorum iudicum fabricam – qui, dum debent,

spernunt pondus et pondus advertere ac mensuram negligunt et mensuram

– laxato silentio, forum experiar tribunalis, a quo, non sine multorum

murmure, recti mensura replebitur et colla labentium in obliquum

equi iudicii pondere conterentur. Amen dico vobis, potuit, si placuisset

affectui, in se saltem sub dierum tanto compendio vestra subsistere fortitudo,

ut iustitia frueretur sibi dato principio et ego laudare possem –

minus forte sapiens, quod non laudo – qui a vobis etiam gratie latitudinem

expectabam.

p. 133

113

Stephano Nicolaus de Rocca.

Etsi soleant homines libenter audire quod placeat et referre libentius

quod delectet, domestice tamen occupationis instructio auris interdum

confundit officium, et maioris obsequii non intermiscenda necessitas

dicendi frequenter prepedit voluntatem. Propter quod, quamquam communis

pater et dominus noster libenter forsan audiat ex benignitate quod

scribitur et delectabile sibi reputet de homine verba repetere, cuius est sibi

carnis compago non varia et mentis integritas non diversa, esset forte possibile

tantis negotiorum instantium curas eius fluctibus circunduci, ut ad

collativa verborum rependia eius de facili benignitas non descendat. Tu

ergo interpres fidelis solitus, quem felicem reputo sanctis eius familiariter

astare conspectibus, me sibi memoriter recommendans, de prospero

reditu domini nostri abbatis, quod pro munere postulo, procura sollicite,

verbo vel nutu maxime, rescribi mihi, per eum, certitudinis intersignum.

114

p. 134

Magistro Stephano Nicolaus de Rocca.

Nisi clara de tuis actibus amoris experimenta precederent et de sinceritatis

animis argumenta mihi recte opinionis iudicium roborarent, dari posset

non tenuis arguendi presumptio coniecturis, ut tue preter solitum erga me

caritatis obliquata sit linea, quem, bina iam transitione vicinus, invisum

segniter obmisisse convinceris et a tuorum communicatione processuum,

tanquam suppellectilis veteris pondus inelegans, torpide sequestrasse probaris.

At ego, fili, qui semper in melius tui status interpretor contingentia promoveri,

vellem profecto, quod te voluisse non tedeat, ex eo, precipue viarum

tuarum fuisse me conscium, ut et de te sepe querentibus docta responsione

concurrerem et de tue prosperitatis accessibus una cum gaudentibus

iocundarer. Sed cum cotidie mihi dicitur «ubi est carus tuus pudore non

vacuus?», respondeo forte quod nescio et inepte diffinio quod ignoro. Vereor

tamen impudenter ab aliis, per ficte disgressionis alloquia, verba confinia

veritatis, ne responsor mendacii prerogator inveniar et, dum anxam credo

solvere, nodum ligem. Inter hec tandem credendo profiteor, quod, novum

indutus hominem, celos vides apertos in gloria dum celicolis agregatus

agminibus eius mereris sanctis gaudere conspectibus, qui, in hereditate

celestis clavigeri factus superna dispositione successor, terrena simul et celestia

moderatur. Studeas igitur cursus tuos in decreta tibi fideliter sorte peragere,

sicque faventis fortune principiis profutura prudenter adiungere

media, ut de meritorum agro, quem studiose colueris, tui semper in prosperis

recordaturus interpretis, spicas colligas fertiles premiorum.

115

Nicolao de Porta Nicolaus de Rocca.

p. 135

Littere tue vultus, mentis utinam integritate compositus, recipientis

affectibus gratus accessit, dum, ex mundanis anfractibus, animum non sic

simpliciter extendis ad homines, quin plena contemplatione dirigere

videaris ad Deum, nisi verbis ypocritis, quod credere nequeo, placere desideres,

unde tibi solummodo contraires. Video iam conversationis tue virgulta,

dum verba viridia colligo, virentes in te frondes adducere; sed ignoro,

carissime, si radicibus tam firmis adheserint, quod ventorum incursationibus

non flectantur. Studeas igitur sic operosis insidiis novas plantas

excolere, ut, Eo dante desuper incrementa qui potest, tibi et aliis flore fructificato

excrescant. Nec ad excusandas excusationes in peccatis, illa generali

qua vivitur occasione tepescas, quod, dum secularibus curis involveris,

sic te oporteat curare de corpore ut de anima cogitare non possis, cum

volentium tamen sit ista defensio, qui, dum fieri benefici negligunt, impotentiam

suam ad solam voluntatem conformant. Fateor quidem decreta

fore loca christicolis, a virorum prorsus colluctationibus segregata. Sed

quia marcet sine adversario virtus, suppetit tibi etiam via salutis in seculo,

in quo, si dimicare strenuus athleta volueris, tanto magis reputabitur

gloriosior merces tua, quanto maiorem sumere poteris ex adversantium

virorum conculcatione triumphum. Velis itaque tamen, velis esse beneficus,

cum gravia queque volentibus in formam transeant facultatis. Quia

tamen non cuivis hominum contigit adire Corinthum, sufficiat tibi in

quibus comode poteris bene te gerere, et, si in agro presenti plenos forte

manipulos colligere nequeas, donec fecundiorem tibi tribuat pietas superna

provectum, saltem cum Ruth Moabitide spicas explices post messores.

Inter cetera vero iacula, quorum ictus decipere te oportet, illi generali

morbo luxurie, que lascivit in otio, que non parcit etati nec sexui, viriliter

te opponas, federe primo facto cum oculis, qui consueverunt esse duces ad

predam. Quod, si iaciantur in aliquam feminarum, figantur in nullam, nec

proximi tui lectum maculatione cordis aut corporis labefactes. Et, si forte

p. 136

non poteris fragilitati carnis frenum imponere, sume tibi grande in temptatione

remedium, ut sufficiat tibi tua.

116

Nicolao de Porta, Nicolaus de Rocca.

Si prurientis hactenus carnis in te rubigo convaluit, ut tua possit arguta

frequenter deserere membra segnities, vellem libenter ut, si comode fieri

valeat, sollicitudinem tuam, quam, excepta scabie, portendis in populo, tantisper

ad presens debeas excitare, propter quod, plena collatione habita cum …

super hiis que tibi verbo tenus dixerit, ad prosecutionem ipsius negotii,

si de eius consummatione confidis, caute, sapienter ac provide te accingas.

117

p. 137

Magistro Iohanni de Capua N. de Rocca.

Expectavit in Monte Casino dubia scribentis aviditas pectoris vestri

cibari dulcoribus, quibus, licet temporis indefessa dilatio eius esuriem

in suspenso tenuerit, ex concepte tamen rigore fiducie recreationis postreme

suffragia promittebat. Sed dierum curriculo dubium docente processum

et evidentia facti occultum denudante misterium, spe filius frustratus

et premio imprudenter esuriit, et tabernaculum concepte fiducie,

quod in spe figurata construxerat, incautus erexit. Invitabat siquidem

ad sperate fiducie meritum filiales affectus pluralitatis amica benignitas,

que inter alios vestro dependentes ab ubere me decreverat numerandum,

prebebat in subdito de patris industria benivolentie satis efficax

argumentum, singulis dotata virtutibus, vestre naturalitatis auctoritas,

que nec patrem pati debuit in particulari degenerare nec generalitatis

officium in singularitatis semitis deviare. Suadebat et in

filio expectare diutius a patre responsum visitationis subiecte frequentia,

que patris astutiam, ut tamquam pilam ad minus in ludo remitteret,

p. 138

ad retransitive scripture iaculum impellere debuit, ut devota famulantis

intentio, suo non visa fraudari proposito, in vernantis lectione recrearetur

eloquii. Fame vestre preconia ore leto depromeret et, apertis thesauris

vestris, qui videntium corda clarificant, de vestre fecunditatis archivo

sententiarum munimentis eductis in publicum, quarum preco

publicus et vulgaris fueram cytharedus, fidus haberet filius ubi, querentibus

sepe de lingue vestre dulcibus suadelis, in testimonium fidei

familiaritatis paterne clementia figuraret. Sed quid est? Natura degenerat,

caritas subiectione confunditur, meritum devotio minuit et litterarum

pluralitas, que patrem quantocumque sopore negotiorum implicitum

excitare iam debuit, per dedignantis forte patris intuitum exasperatum

passa repudium, in receptore gratiam non invenit. Quamquam

igitur indefessam desiderantis instantiam accedens in subiectione non

variet, nec in devoto decepta devotio refrigescat, accensa tamen

ardentius ex preteritis expectantis anxietas et ex nimio desiderandi

martirio cruciata crudelius, in huius tripudiabit ambiguo, donec priscam

patris incuriam cura subsequens abluat et vitium tardati responsi

devitians, quam commisit inhertia, more reconciliantis

expurget.

p. 139

118

Preteritis denegata responsio subiecti latoris instantie vix cedule presentis

inopiam recommendat, in dubio suggerens vel litterarum iterationem

vobis displicuisse binarum, vel presens examen, a quo verborum oratio

consona et scientiarum illustratio sperabatur, non attigisse litteras. Persuadens,

sub hac, pater et domine, cogitationis perplexitate continue, animum

scribentis erroneum, lingua florente Iohannis, que purpuramento

vernantis et colorati eloqui decoratur, scripturemisterium retransitive certificet

et vestri favoris anxium renovet Nicholaum.

119

Nicolao Marsilii, Nicolaus de Rocca.

Angit me, frater, caritas interna, qua iungimur, admirationis non

p. 140

indigne clamoribus, cur, carissime, manus tuas ab officio calami, cuius

operas agiles crebra sed ludicra mecum hactenus concertatione discusseras,

tam longi temporis productione suspenderis, dum, post regressum tuum

ad caulas dominicas, quas non inepte pastor bonus illuminat, quas curator

industrius non parce magnificat, quas rector magnificus innata sibi liberalitate

munificat, quasque te colere diligenter et studiose suadeo, nullas ad

amicos et proximos tuos, que tui status successus exprimerent, manualis

operis notulas derivasti. Velles forsitan, in excusationis tue suffragium,

membrane vel nuntii defectus obicere, ut alterius excusetur, dum alternis

vicibus alterum forte defuerit, defectus ex altero; vel accusetur potius, dum

utrumque tibi presto suffuerit, amici segnities ex utroque. Sed adhuc fortassis

replicando, sic excipis digitos meos doctos ad calamum: sic occupationum

necessitas oportuna contorsit, sic instantia frigoris importuna

contraxit, ut, lassi more, placidius extimem manus iam sub ascella recondere,

quam laboriosis ulterius calamis applicare. Fateor hominis non lassi

morem fore, sed desidis, qui morulas venatur assidue, qui, numquam futura

premeditans, vix inchoat, qui primitiando confringit, et, sub solertie

palliate connubio, detestandam nititur inertiam excusare. Sed dic mihi,

karissime: numquid, si vera, si iusta sunt omnia que allegas, ex hiis merito

poteris excusari, quin verbalia saltem salutis enxenia, que mente conceperas,

quorum facilis inter homines mercatura distenditur, vive vocis oraculo,

cum plures occurrerint, uni presertim ex minimis tuis, qui te diligunt,

nuntiares? Ut prosperitatis tue sermo gratificus, tuorum facies hylarescere

faciens, hinc inde placida iocunditate discurreret, possetque de te

querentibus vox letitie respondere? At ego non improvida presumptione

credideram inter alios tuorum successuum prenarrator occurrere; quero

non absque pudore frequenter ab illis, nec invenio quas habitas terras, aut

ubi lentus abes. Ubi sunt ergo illa blandimenta iocalia, quibus, in gradibus

illis eburneis, quos, frequenti si de mente non excidit sessione, calcavimus,

altrinsecus fovebamur? Quibus ignifera solis estuantis incendia,

suavi semper verborum oblectamento, algentisque sororis tedia sompnifera

pellebamus? Puto, karissime, quod hec vel aquarum inundatio turbulenta

subsorbuit, aut degluttivit interstitii localis alluvio, vel gelide brume

torpor iam clamantis ad ostium, aut celebris potius, qua proveheris <ad>

p. 141

fortune fastigium, superbia – solita minores elatione contempnere – copiose

caritatis igniculum, quem amoris polliciti flamma succenderat, tepefecit.

Cogita ergo, frater, pensa quod feceris, preteriteque culpe convitium, per

future satisfactionis actus, expurgans, amici tui non obliviscaris in animo,

qui te semper in unitate spiritus secum gerit. Nec, sis, in antea calamo

devotus indulgeas, quin de continentia status tui me crebro reficias, qui de

mea tuorumque omnium, per Dei gratiam – dummodo ut verborum tantisper

utar alludiis, mihi tantum, que frigoris hyemalis procellas expelleret,

genialis consortis adiutorium non deesset – te, qui similia forsan pateris

huius temporis detrimenta, propitia devotione reficio, salutis compendia ex

illius tibi parte liberaliter offerens, qui, sub mitis Iacobi nomine, tibi orat,

assiduus corde et animo, salutis et prosperitatis augmentum.

120

Magistro Iohanni de Castroceli, Nicolaus de Rocca.

Nisi te scirem divini cultus vacare profectibus et profecto confiderem ex

caritatis intimis prodire quod dicis, vel insidiose temptatum, vel desidiose

quesitum me fore conquerer, qui abscise possem respondere breviloquus:

quod petis intus habes. Producitur quidem in medium enucleanda

vis littere, cuius involucrum nec nudus ydiota delibrat, nec rudis, ut opinor,

artista diffinit; sed quibus inest de naturis hominum deorumque disserere,

p. 142

lima consultius mathematica dirimit, et theologica suavius censura

recidit. Quamquam etenim versiculus ille, vulgaris interloquii frequentatione

contritus, laberinthum poeticum intrare volentibus in ianuis

quasi primo se offerat et obvius paranimphus ad nuptias ac promptus

invitator occurrat, quia tamen, quo profundius ad scientie pervenitur

interulas, eo diligentius verborum pondera lectoris investigatione pensantur,

accidit quod ex verbo plerumque post terga relinquitur intelligentibus

dubium, quod primo forte lambentibus celabatur. Non quod occulta

tibi credam fore que postulas aut dubia que requiris, qui, aptus docere

quod flagitas, ad maiorum reseranda misteria claves habes; sed quia ego,

dum non est inutile dubitare de singulis, dubitatione non careo, qualiter

in hiis querenti respondeam, qualiter etiam concepta conscribam, cum

multa familiaris et domesticus sermo mutuis vendicet intermiscenda relatibus,

que nec scriptoris exaranda sunt calamo, nec in aures absentium

paginis innotanda, cum non sit aliud verba transcribere quam signum obicere

se sagittis, et tot argutatorum intrare indicia, quot lectorum lividos

oculos invenire. Tacerem igitur libentius in hac parte quam scriberem, si

posset tamen vitio carere silentium et ad dedignationem non impingeret

quod procederet ex amore. Sed dilectione tua victus et precibus, que verba

quelibet ad sanum queso referant intellectum, audeo respondere cum aliis

qui laudem sibi vendicent, si responsio placeat, vel, si forte desipiat, a

redargutionis obiectibus se melius tuebuntur. Cum enim hominem Deus

creaturarum dignissimam ad imaginem et similitudinem suam de humo

terre formaverit, ipsum ex duplici voluit natura consistere. Anima siquidem,

tanquam ex digniori et nobiliori utique parte sui, qua ymago sui

Creatoris exprimitur, et carne videlicet, qua corporis efficitur compago

mortalis: quia, cum animal rationale et mortale diffinitio perfecta sit

hominis, rationale quidem ex parte anime qua Deo participat, mortale

vero ex parte corporis qua corruptionibus subiacet, ad constitutionem

p. 143

huiusmodi veniunt speciei, ex quo summus Opifex, prona cum spectent

animalia singula terram, os homini sublime dedit celumque videre iussit

et erectos ad sidera tollere vultus. Voluitque ne simplex esset natura

hominis; nam viscera limo effigiata premunt animum; contra ille, sereno

editus afflatu, migrantis carcere cordis estuat et sordes arta inter vincula

recusat. Talis ergo nature, talis compositionis est homo, quod mentem de

celo, corpus trahit ex elementis, ut terras habitet corpore, mente polum;

teste quoque vate satirico, «sensum a celesti demissum traximus arce».

Rex itaque noster est animus, a quo sensus et verba proveniunt, a quo

nobis vultus, habitus et incessus. Quid ergo aliud, iuxta tube moralis eloquium,

animum debeas vocare quam deum in humano corpore hospitantem?

Sacer enim inter nos est spiritus, bonorum et malorum nostrorum

observator et custos, qui sicut a nobis tractatur, ita ipse nos tractat. In unoquoque

igitur bonorum virorum Deus habitat, quia vir bonus sine Deo

esse non potest. Profecto si videns hominem intentum periculis, intactum

cupiditatibus, inter adversa felicem, inter prospera humilem, inter incerta

securum, in mediis tempestatibus placidum, ex superiori loco videntem

homines, ex equo Deum, nonne tamquam divinum quid, veneraberis illico?

Non protinus adorabis? O quam pulchram faciem, quam sanctam,

quam ex magnifico placidoque fulgentem hinc inde lucentibus virtutibus

videremus, si nobis animum boni viri liceret inspicere! Nemo non eius

amore succensus arderet, si nobis illum videre contingeret! Iuxta Nasonis

quoque sententiam, «est Deus in nobis et sunt commercia celi: / sedibus

ethereis spiritus ille venit». «Est Deus in nobis, agitante calescimus illo,

/ impetus hic sacre semina mentis habet». Si Deus ergo nobis animus, ut

carmina dicunt, hic tibi precipue sit pura mente colendus; quod qualiter

fieri possit, aut debeat, arbitror verbis indicare tibi superfluum, qui, divinis

totus datus obsequiis, laudabilibus id semper operibus experiris. Ex

quo securum felicemque te arbitror, quod ab occupationibus mundane

concertationis abstractus, ad eum, qui nobis animus, ad eum, qui pro

nobis fieri voluit Deus homo, ut participes nos sue bonitatis efficeret, per

p. 144

continue contemplationis intuitum vicinaris. Tu es ergo de illis, qui

timentes Deum mandata eius observant. Tu de illis, qui, ponentes in

arduis, ut aquila, nidum suum, in petris murorum habitant et preruptis

silicibus commorantur, quorum oculi semper ad Dominum de longe terram

cernunt et terrena despiciunt. Ego vero, quem in supervacuis operibus

multipliciter scrutari expedit curiosum, de illorum sum numero,

qui oculos suos declinare statuentes in terram, occupationem magnam

et iugum grave super se condolent, a die exitus de ventre matris eorum

usque in diem sepulture in matrem omnium. Ego de illorum sum

numero, qui pedes suos in rete mittentes, quanto plus in maculis ambulant,

tanto plus implicant gressus suos, qui dum ventum observant,

numquam seminant et dum metuunt, numquam metunt. Ego quidem, si,

quicquam, aliquando, boni speciem preferens, me referre contingat, velut

es sonans aut cymbalum tinniens, dico, sum factus, totus mundanis

datus illecebris, totus versutiis terrenorum. Dum agrum, itaque, sero

diverso semine, dum adheret pavimento anima mea, dum in torrentis

partibus est sors mea, dum texo telas aranee, dum rebus transitoriis et

caducis involvor, Deum, qui totum requirit hominem, pura mente colere

nequeo, nisi ipse in adiutorium meum clementer intendat, ut sic per temporalia

bona transire faciat, quod eterna perdere misericors et miserator

Dominus non permittat.

p. 145

121

Sacro nuncupationis vocabulo et sacro religionis applausu, fratri

Angelo Casinensi sacriste, Nicolaus de Rocca placere si potest.

Principiate dilectionis initium, quod extremorum absentia votivis

continuare successibus interdixit, puritas scribentis corroborat et diligentis

sinceritas ex amoris integritate confirmat. Totum igitur se et sua

exhibet amicus amico, ut, universo vobis oblato, nichil in scribentis

archivo remaneat particulariter offerendum.

123

Nuper, dum lingue mee gladium, de vagina silentii, ubi nedum

immiserat, sed etiam fabricarat oblivio, ad certamen dictaminis quedam

causa necessitatis excuteret, inventus est tam solida rubigine coopertus,

tantisque tinee morsibus ulceratus, quod, nisi ad extersionem eius lime

vestre laboraret asperitas et remigio gratioso nostre ratis officia subsequerentur,

ad palestram dictaminis iam reperitur inutilis, dum, turbata

iam cuspide et eius acie, impedimentis quodammodo carceralibus impedita,

dimicatione eius obscura nec hostili timeatur incuria, nec cautela

tenentibus promittatur. Presentem itaque gladium et informem de vestri

gratia postulatum benigne, queso, suscipite, ipsum, ex predictis causis

p. 147

inutilem, magisterii vestri providentia reformantes. Interim, si placet, de

vestris nobis aliquem commendate, quem ante de novo tunderit fabrilis

industria, utpresidio eius munitus inveniar, quousque meus fultus et fervidus

redeat qualis in proprio debeat de magistri reformatione experiri.

124

Nicolaus de Rocca … domino suo.

Credideram hactenus in penetralibus mentis vestre me, tamquam rem

supervacuam et abiectam, vel lente reconditum, vel rerum grandium, que

pectori vestro circunfluunt, oblivione confusum; ex quo tremebundus et

trepidus, quantumvis ex mee devotionis instantia, in vobis specialiter radicata,

confiderem, quantumvis de vestra generaliter ad omnes extensa benignitate

sperarem, velut indignus excogitans sensus vestros interpellare

benivolos et dubitans etiam impudenter coram vobis ad auditorium non

admitti, hucusque vobis scribere non presumpsi. Nunc autem, audacia

mihi data per nuntium, quam torpens conscientia denegabat, ab increpatione

vestra non fugio, a voce vestri tonitrui non expavi, sed eo fortius spes

erexit impavidum et concepta fiducia me nutrivit, quo acrius obiurgatio

vestra me pupugit et gratius more patrio non omisit. Reputo itaque,

domine, quod non sunt verbera verba vestra, sed ubera, non sunt vulnera,

sed unguenta, ex quibus dilatati sunt subtus me gressus mei et mea

profecto vestigia confirmata. Cuperem tamen posse meorum vobis operum

experimenta notescere et cordis intrinseca non in proverbiis aperire, ut

p. 148

excusationis erga vos inductione pretollerer, unde forsitan vitiosus inscribor.

Cum etenim ad contactum picis vix ei valeat inquinamenta non

sequi, et in igni frustra qui ponitur, ut adustionis non sentiat detrimenta,

infitiari nolo nec valeo, quia, dum terrenis anfractibus seculi terrores et

turbines producentis, corporali presentia, confractus inhereo, vel dum in

infimis, in que naturaliter ponderosa queque res labitur, infirmus abducor,

cum universitate transire me expedit, et aliquid aliquando facere quod

repugnat affectui et obviat rationi. Qualiter tamen in huius perplexitatis

obiectibus, quantum humana fragilitas potuit refragari, honorem et incrementum

ecclesiastice libertatis procuraverim hactenus et procurem, novit Ille qui novit

omnia et quamplurium operum experientia protestatur. Sed

huius colluctationis impulsus et scabies inquinativa terrestrium etherea

sacra non adeunt et mentem vestram, in sublimibus habitantem, turbinis

huius famosa vel fumosa potius scaturies non attingit. Nos igitur, qui terrenis

incumbimus procellis, talibus vexamur et premimur. Et licet ex

utriusque pagina testamenti splendens illuminatio generaliter promittatur,

dum primo summus Pontifex lucem divisit a tenebris et subsequenter

populus qui ambulabat in tenebris vidisse legitur lucem magnam,

tanta verumtamen sub pedibus eius apud nos tenebrositatis caligo remansit,

ut lucis fulgor nobis hucusque patere nequiverit in obscuro. Futurum

tamen opinor et proximum ut, que nunc sunt prudentibus et doctis abscondita,

veritatis vicine misteria rudibus et parvulis revelentur.

125

… amico suo Nicolaus de Rocca.

Quod audire velle te credo, compendiose tibi nuntio me corporea perfrui

p. 149

sospitate, Illo favente desuper, sine quo nichil est validum, nichil

sanum. Expecto tamen sedulus, expecto cupidus per litteras tuas de singulis

negotiis meis ipsarum partium successiva relatione fulciri, propter

quod brevitatem presentium et desiderii mei compendium capitulata studeas

compilatione redimere et prolixe relationis ordine compensare. Super

negotiis autem ipsis, quorum tibi cura commissa est, sollicitandum te fore

non video, nisi delectabile cernerem admisso subdere calcar equo. Vale.

126

Amico suo Nicolaus de Rocca.

Etsi tempore quolibet salus desideranda sit anime, de ipsa profecto

diebus illis habilius agitur, quibus quasi deposito satagentis Marthe

servitio in cilicio et cinere, devote monemur obsequi cum Maria. Propter

quod, dum carnem docemur domare ieiuniis, recreari desiderans spiritum

pabulo verbi Dei, libenter tua presentia fruerer, ut, subrepentibus

ex humana fragilitate reatibus, de quibus confiteri me expedit meam culpam,

tue provisionis manus opifica subveniret.